Program "Viking"
Program Viking se sastojao od dvije američke letjelice upućene na Mars, Viking 1 i Viking 2. Svaka letjelica se sastojala od dvije glavne komponente; orbitera, dizajniranog da načini fotografije površine planete i lendera konstruisanog da ispituje planetu s njene površine. Orbiteri su trebali služiti i kao komunikacioni sateliti između lendera i zemaljske baze. Bila je to najskuplja i najambicioznija misija upućena na Mars, ikada. Koštala je otprilike 1 milijardu dolara. Bila je veoma uspješna i sakupila je najveću količinu podataka o Crvenoj planeti u narednih gotovo dvadeset godina. Program Viking je izrastao iz NASA-inog ranijeg i ambicioznijeg Programa Voyager Mars, koji nije bio u vezi sa uspješnim Programom Voyager sprovedenog kasnih 1970-tih. Viking 1 je lansiran 20. augusta 1975, a druga letjelica, Viking 2, 9. septembra iste te godine, oba su nosile Titan III-E rakete. Nakon orbitiranja oko Marsa i slanja slika korištenih za izbor sletišta, orbiter i lender su se razdvojili i ovaj drugi je ušao u marsovu atmosferu, te mehko prizemljio na odabrano mjesto. Orbiteri su nastavili sa snimanjem i provođenjem drugih naučnih operacija iz orbite, dok su lenderi razmjestili instrumente na površini.